b'\n_START_ARTICLE_\nKailis (fabrikas)\n_START_PARAGRAPH_\n\xe2\x80\x9eKailis\xe2\x80\x9c (Valstybinis pakinkt\xc5\xb3 fabrikas \xe2\x80\x9eKailis\xe2\x80\x9c)\xc2\xa0\xe2\x80\x93 XX a. pirmoje pus\xc4\x97je Vilniuje veik\xc4\x99s kailini\xc5\xb3 dirbini\xc5\xb3 fabrikas.\n_START_SECTION_\nIstorija\n_START_PARAGRAPH_\nIki Antrojo pasaulinio karo fabrikas buvo Senamiestyje, Etmon\xc5\xb3 g. 1. Vokie\xc4\x8diams okupavus Vilni\xc5\xb3, fabrikas prad\xc4\x97jo gaminti aprang\xc4\x85 pagal Vermachto u\xc5\xbesakymus. Dauguma darbuotoj\xc5\xb3 buvo \xc5\xbeydai, kai kurie su \xc5\xa1eimomis gyveno fabrike. 1941\xc2\xa0m. rugs\xc4\x97jo 6 d. \xc5\xbeyd\xc5\xb3 tautyb\xc4\x97s darbuotojai perkelti \xc4\xaf Vilniaus get\xc4\x85, bet, fabriko vadovyb\xc4\x97s pra\xc5\xa1ymu, jiems skirtas atskiras gyvenamasis blokas (Lydos g. 3, 13 ir Stra\xc5\xa1uno g. 8, 10). T\xc5\xb3 pa\xc4\x8di\xc5\xb3 met\xc5\xb3 spalio 5 d. vokie\xc4\x8di\xc5\xb3 kilm\xc4\x97s dokumentus turin\xc4\x8dio \xc5\xbeydo Oskaro Gliko iniciatyva fabrikas perkeltas \xc4\xaf buvusias \xe2\x80\x9eElektrit\xe2\x80\x9c patalpas Mortos Mingaugien\xc4\x97s g. 16a (dabar\xc2\xa0\xe2\x80\x93 Taraso \xc5\xa0ev\xc4\x8denkos gatv\xc4\x97). Darbuotojai su \xc5\xa1eimomis (apie 800\xe2\x80\x931000 \xc5\xbemoni\xc5\xb3) perkelti \xc4\xaf du didelius pastatus \xc5\xa1alia gamybini\xc5\xb3 korpus\xc5\xb3. O. Glikas tapo faktiniu fabriko valdytoju. 1941\xc2\xa0m. ataskaitoje nurodoma, jog fabrike dirba 448 darbininkai ir tarnautojai, fabrikas gamina kailinius paltus, kailinukus, apykakles ir k.t. Fabriko darbininkai geto gyventoj\xc5\xb3 laikyti privilegijuotais, kadangi d\xc4\x97l produkcijos svarbos frontui beveik visiems darbininkams vieniems pirm\xc5\xb3j\xc5\xb3 buvo suteiktos geltonos \xc5\xa1ainos, suteikian\xc4\x8dios teis\xc4\x99 i\xc5\xa1gyventi._NEWLINE_1942\xc2\xa0m. saus\xc4\xaf fabrike kilo gaisras, po kurio d\xc4\x97l patalp\xc5\xb3 stygiaus atostog\xc5\xb3 i\xc5\xa1leista 120 darbuotoj\xc5\xb3. Sausio 18-31 d. ataskaitoje nurodomas darbuotoj\xc5\xb3 ir tarnautoj\xc5\xb3 skai\xc4\x8dius\xc2\xa0\xe2\x80\x93 537. Tiriant gaisro prie\xc5\xbeastis, saugumo policija i\xc5\xa1siai\xc5\xa1kino, jog O. Glikas yra \xc5\xbeydas, ir j\xc4\xaf su \xc5\xbemona vasario m\xc4\x97nes\xc4\xaf su\xc5\xa1aud\xc4\x97._NEWLINE_Fabriko veikla nutr\xc5\xabko 1944\xc2\xa0m. liepos 3 d., Vermachtui traukiantis i\xc5\xa1 Vilniaus.'